Eveniment Râmnicu Vâlcea - Cultura Japoneză

În ziua de 23 martie 2023, Colegiul Național Mircea cel Bătrân din Râmnicu Vâlcea a găzduit o întâlnire cu caracter aparte între elevi, profesori ai Colegiului și Excelența Sa Radu Șerban, fost ambasador până de curând al țării noastre în Japonia, decorat de Împăratul acestei țări pentru merite culturale deosebite (medalie rarisim acordată), diplomatul de rang înalt Hagino Atsitoshi, Prim Secretar cu Afaceri Economice în cadrul Ambasadei Japoniei în România și Conf Dr Corneliu Zeana, președintele Asociației Medicilor Scriitori si Publiciști Români.

Menționăm că, recent, a avut loc vizita în Japonia a Președintelui României, Klaus Werner Iohannis, care a impulsionat puternic relațiile dintre cele două țări. Tema principală a reuniunii a fost cultura japoneză; despre poezia Haiku a vorbit pe larg Radu Șerban, el însuși un poet de seamă în acest gen literar japonez. Cultura română se bucură de o prețuire cu totul aparte în Japonia, țară care deține nu mai puțin de 14 opere ale lui Constantin Brâncuși, iar Eminescu este cunoscut mai ales prin poezia Luceafărul, tradusă performant.

A fost organizat și un concurs de Haiku, juriul selectând dintre numeroșii participanți pe primii trei premianți. Prezentarea Țării Soarelui Răsare, însoțită de un amplu serial de imagini a captivat auditoriul. Dialogul cu elevii a fost viu și interesant. Evenimentul a fost mediatizat de cele două televiziuni vâlcene și de ziarul Viața Vâlcii. La Bibliotecă au fost donate prin Corneliu Zeana exemplare din revista Independența Română – Independența prin Cultură. Nu putem omite impecabila organizare a evenimentului, colectivul doamnei Director Elena Cristina Drăgan fiind la înălțime.

Corneliu Zeana

Contents